২০১১ সালে রাজ্যের মসনদে মমতা বন্দ্যোপাধ্যায়ের অভিষেকের পিছনে অন্যতম ভূমিকা ছিল সিঙ্গুর মামলার। এবার ফের একবার কলকাতা হাইকোর্টে এল সিঙ্গুর মামলা।
সিঙ্গুরের বেড়াবেড়ি মৌজার বাসিন্দা অরুণ মিত্র-সহ প্রায় ১২ জন কৃষক বিচারপতি প্রতীক প্রকাশ বন্দ্যোপাধ্যায়ের এজলাসে মামলা করেছেন। 
তাঁদের আইনজীবী বিকাশরঞ্জন ভট্টাচার্যের বক্তব্য, সুপ্রিম কোর্ট নির্দেশ দেওয়া সত্ত্বেও কৃষকেরা এখনও চাষযোগ্য জমি ফেরত পাননি। এমনকী, সরকারের কাছ থেকে জমির ক্ষতিপূরণও পাননি৷ কেবল তাই নয়, রাজ্য সরকার ২ টাকা কেজি দরে যে চাল দিচ্ছে সিঙ্গুরের জমিদাতাদের, সেই চালও পাননি মামলাকারীরা। তাঁদের জমি চাষযোগ্য করে ফেরত দেওয়ার দাবিতে মামলা করেছেন ওই কৃষকেরা। তাঁদের দাবি, যত দিন পর্যন্ত না জমি ফেরত দেওয়া হচ্ছে, ততদিন পর্যন্ত ক্ষতিপূরণ দেওয়া হোক।
এদিকে প্রায় এক দশক পর, ‘‘আবার সিঙ্গুরের জমি ফেরতের মামলা হাইকোর্টে কেন?’’ প্রশ্ন তোলেন বিচারপতি প্রতীকপ্রকাশ বন্দ্যোপাধ্যায়।  
মামলার পরবর্তী শুনানি রয়েছে আগামী ১ ফেব্রুয়ারি। এখন দেখার, লোকসভার ভোটের ঠিক আগে দায়ের হওয়া মামলায় রাজ্য সরকারের তরফে কী পদক্ষেপ করা হয়।